**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov zohľadňuje doterajšie poznatky z praxe súvisiace s určovaním otcovstva súhlasným vyhlásením rodičov.

Cieľom navrhovanej úpravy je snaha zamedziť zneužívaniu tohto inštitútu zo strany nie skutočných otcov – a to najmä s cieľom získať rôzne štátne sociálne dávky ako napr. pre deti sirotské a pod.

V záujme účelného využívania a ochrany finančných prostriedkov štátneho rozpočtu sa navrhuje touto novelou zmena zameraná na tento cieľ.

Návrh zákona je v súlade s Ústavou Slovenskej republiky, ústavnými zákonmi, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.

Predkladaný návrh zákona bude mať pozitívne vplyvy na verejný rozpočet, nebude mať žiadne sociálne vplyvy a ani vplyvy na životné prostredie. Neprináša nárok na pracovné sily a nemá vplyv na zamestnanosť a tvorbu pracovných miest, ani na podnikateľské prostredie.

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanec Národnej rady Slovenskej republiky Alojz Hlina

2. **Názov návrhu zákona:** Návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov

3. **Problematika návrhu zákona:**

**a) nie je upravená v práve Európskych spoločenstiev**

            **b) nie je upravená v práve Európskej únie**

**c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.**

4.**Záväzky Slovenskej republiky vo vzťahu k Európskym spoločenstvám a Európskej únii:**

a)   Z Aktu o pristúpení Slovenskej republiky k Európskej únii nevyplývajú žiadne záväzky.

b) Z Aktu o pristúpení Slovenskej republiky k Európskej únii nevyplývajú v predmetnej oblasti žiadne prechodné obdobia.

c)    Bezpredmetné.

d)    V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.

e)    Bezpredmetné.

5.**Stupeň zlučiteľnosti návrhu právneho predpisu s právom Európskych spoločenstiev a právom Európskej únie:**  úplný

6.**Gestor a spolupracujúce rezorty:**

**DOLOŽKA VYBRANÝCH VPLYVOV**

**A.1. Názov materiálu:**

 Návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  |  Pozitívne  |  Žiadne  |  Negatívne  |
| 1. Vplyvy na rozpočet verejnej správy |  x |  |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**Vplyvy na rozpočet verejnej správy**

Návrh zákona má pozitívny vplyv na rozpočet verejnej správy.

**Vplyvy na podnikateľské prostredie**

Návrh zákona nemá žiadne vplyvy na podnikateľské prostredie.

**Sociálne vplyvy**

Návrh zákona nemá žiadne sociálne vplyvy.

**Vplyvy na životné prostredie**

Návrh zákona nemá vplyvy na životné prostredie.

**Vplyvy na informatizáciu spoločnosti**

Návrh zákona nemá vplyvy na informatizáciu spoločnosti.

**Osobitná časť**

**K Čl. I**

K bodu 1 a 2

 Predmetné ustanovenia zákona menia doteraz platný inštitút určovania otcovstva súhlasným vyhlásením rodičov tak, že za otca sa bude v zmysle tohto inštitútu považovať muž, ktorého otcovstvo bolo určené súhlasným vyhlásením rodičov - avšak to len v prípade muža, u ktorého sa určuje týmto spôsobom otcovstvo pre dieťa, ktoré má alebo mal doteraz tento muž s nie viac ako dvoma ženami. V prípade, ak otec má alebo mal deti s viac ako dvoma ženami, je pre každé ďalšie dieťa s inou ako uvedenými dvoma ženami povinný pre platnosť určenia otcovstva súhlasným vyhlásením rodičov predložiť matričnému úradu alebo súdu porovnanie profilu DNA (deoxyribonukleovej kyseliny) tohto dieťaťa s profilom DNA (deoxyribonukleovej kyseliny) svojej osoby ako otca (ďalej len „test DNA“), ktorého výsledok s pravdepodobnosťou nad 99 % preukazuje jeho otcovstvo.

K bodu 3

 Ustanovenie splnomocňuje Ministerstvo vnútra Slovenskej republiky ustanoviť všeobecne záväzným právnym predpisom podrobnosti o teste DNA, jeho vyhotovovaní príslušnými osobami, zabezpečovaní a preukazovaní matričnému úradu alebo súdu ([§ 91](http://www.zakonypreludi.sk/zz/1995-233#f5434759#f5434759) ods. 1).

**K Čl. II**

 S ohľadom na predpokladanú dĺžku legislatívneho procesu sa navrhuje účinnosť zákona na 1. december 2014.